
Περίληψη
Η παρούσα μελέτη διερεύνησε τα αμφίφιλα και λιπόφιλα βιοδραστικά οίνου από σταφύλια ποικιλίας «Μαυρούδι» βιολογικής καλλιέργειας Παγγαίου. Τα εκχυλίσματα οίνου διαχωρίστηκαν σε κλάσματα ολικών αμφίφιλων (TAC) και ολικών λιπόφιλων (TLC) και ποσοτικοποιήθηκαν in vitro σε φαινολικά, καροτενοειδή, και αντιοξειδωτική δράση (δοκιμασίες DPPH, ABTS, FRAP). Ποιοτική διερεύνηση πιθανής φωτοπροστατευτικής δράσης και παρουσίας χαρακτηριστικών πομάδων στα βιοδραστικά επιτεύχθηκε με ATR-FT-IR και UV-Vis, ενώ με LC-MS ανάλυση πραγματοποιήθηκε ποσοτικοποίηση λιπαρών οξέων και χαρακτηρισμός δομών πολικών λιποειδών. Τέλος, διερευνήθηκε ex vivo η αλληλεπίδραση των κλασμάτων με ανθρώπινο πλάσμα πλούσιο σε αιμοπετάλια υγειών εθελοντών. Τα TAC οίνου παρουσίασαν υψηλότερη περιεκτικότητα σε φαινολικές ενώσεις, φλαβονοειδή και καροτενοειδή, με επακόλουθη αξιοσημείωτη αντιοξειδωτική ικανότητα, ενώ και η παρουσία πολικών λιποειδών με συγκεκριμένα ακόρεστα λιπαρά οξέα συνέβαλλε στην αντιφλεγμονώδη και αντιαιμοπεταλιακή δράση έναντι διακριτών μονοπατιών θρομβοφλεγμονής. Συμπερασματικά, ο οίνος της ποικιλίας Μαυρούδι συνιστά αξιοσημείωτη, βιώσιμη πηγή αμφίφιλων βιοδραστικών με δυνατότητες εφαρμογής σε βιο-λειτουργικά προϊόντα (τρόφιμα/καλλυντικά/φαρμακευτικά) που προάγουν την υγεία.
Λέξεις-κλειδιά
Ερυθρός οίνος, Μαυρούδι, Βιοδραστικά, Αντιοξειδωτικά, Αντιφλεγμονώδη

Εισαγωγή
Ο οίνος αποτελεί αξιόλογη πηγή βιοδραστικών ενώσεων, ιδίως πολυφαινολών, καροτενοειδών και ακόρεστων λιπαρών οξέων, τα οποία σχετίζονται, μεταξύ άλλων, με αντιοξειδωτικές, αντιφλεγμονώδεις και καρδιοπροστατευτικές ιδιότητες. Ο ερυθρός οίνος συγκεκριμένα είναι ιδιαίτερα πλούσιος σε πολυφαινόλες (Tsiapali, Ayfantopoulou, et al., 2025), των οποίων η σύσταση εξαρτάται από την ποικιλία των σταφυλιών και τις πρακτικές καλλιέργειας και οινοποίησης (Zabetakis et al., 2023). Η παρούσα μελέτη διερευνά τη βιοχημική σύσταση και τις βιολογικές ιδιότητες εκχυλισμάτων ερυθρού οίνου βιολογικής καλλιέργειας της ποικιλίας Μαυρούδι, προερχόμενου από το όρος Παγγαίο, εστιάζοντας στο αντιοξειδωτικό, αντιφλεγμονώδες, αντιαιμοπεταλιακό και φωτοπροστατευτικό δυναμικό τους (Εικόνα 1).
[image: ]
Εικόνα 1: Εκχύλιση και βιοχημική αξιολόγηση των βιοδραστικών ενώσεων από το κρασί της ποικιλίας Μαυρούδι.

Μέθοδοι
Τα ολικά λιπoειδή του οίνου εκχυλίστηκαν με τροποποιημένη μέθοδο Bligh-Dyer κατά Γαλανό και Καπούλα και διαχωρίστηκαν σε ολικά αμφίφιλα (TAC) και λιπόφιλα (TLC) κλάσματα (Bligh & Dyer, 1959; Galanos & Kapoulas, 1962). Προσδιορίστηκαν τα ολικά φαινολικά, καροτενοειδή (Tsoupras et al., 2024) και φλαβονοειδή (Nazir et al., 2025), η αντιοξειδωτική ικανότητα (DPPH, ABTS, FRAP) (Tsoupras et al., 2024), η σύσταση λιπαρών οξέων με LC-MS (Vandorou et al., 2025), ο δείκτης SPF μέσω τροποποίησης της μεθόδου Mansur (Mansur et al., 1986) σύμφωνα με τους Tsiapali et al., (2025), τα ATR-FTIR φασματοσκοπικά χαρακτηριστικά σύμφωνα με (Vordos et al., 2018) όπως τροποποιήθκε από (Vandorou et al., 2025), φασματοφωτομετρία UV-Vis σύμφωνα με τους Tsiapali et al., (2025) και Plakidis et al., (2026), ενώ η αντιφλεγμονώδη και αντιαιμοπεταλιακή δράση των εκχυλισμάτων σύμφωνα με (Tsoupras et al., 2019), όπως επικαιροποιήθηκε από τους Kosidou et al., (2025). 

Αποτελέσματα
Τα πειραματικά αποτελέσματα ανέδειξαν τις αξιοσημείωτες βιοδραστικότητες των TAC κλασμάτων οίνου. Τα TAC κλάσματα διακρίθηκαν για την ιδιαίτερα υψηλή περιεκτικότητά τους σε φαινολικές και φλαβονοειδείς έναντι των TLC, ενώ παράλληλα ανέδειξαν μετρήσιμες συγκεντρώσεις καροτενοειδών, τα οποία απουσίαζαν πλήρως από τα TLC. Ο έντονος βιοδραστικός χαρακτήρας των TAC αντικατοπτρίστηκε και στην ισχυρή αντιοξειδωτική τους δράση, καθώς κατέγραψαν εξαιρετικές επιδόσεις στις in vitro δοκιμασίες DPPH και ABTS, σε αντίθεση με τα TLC. Ωστόσο, η δοκιμασία FRAP επιβεβαίωσε την ύπαρξη ικανοποιητικής αναγωγικής ικανότητας και για τα δύο κλάσματα.

Επιπλέον, η φασματοσκοπία ATR-FTIR επιβεβαίωσε τη παρουσία χαρακτηριστικών λειτουργικών ομάδων από φαινόλες, καροτενοειδή και πολικά λιποειδή, ενώ η ανάλυση UV-Vis των TAC φανέρωσε την σημαντική ικανότητα απορρόφησης της υπεριώδους ακτινοβολίας από τα εκχυλίσματα, αποδίδοντας εκτιμώμενο δείκτη φωτοπροστασίας (SPF) ίσο με 10.18. 

Τέλος, από την ex vivo αξιολόγηση της αντιφλεγμονώδους και αντιθρομβωτικής ικανότητας προέκυψε μια διακριτά εξαρτώμενη από την πολικότητα συμπεριφορά, αφού τα αμφίφιλα TAC ανέστειλαν αποτελεσματικότερα τη συσσώρευση αιμοπεταλίων που επάγεται από θρομβοφλεγμονώδη μεσολαβητή (παράγοντα ενεργοποίησης αιμοπεταλίων, PAF), ενώ τα πιο λιπόφιλα TLC αποδείχθηκαν πιο δραστικά έναντι της οδού ενός κλασικού αιμοπεταλιακού αγωνιστή, της ADP. 

Συμπεράσματα
Τα εκχυλίσματα αμφιφιλων βιοδραστικών οίνου από σταφύλια ποικιλίας «Μαυρούδι» Παγγαίου παρουσίασαν ενισχυμένη βιοδραστικότητα (αντιοξειδωτικές, αντιφλεγμονώδεις, αντιθρομβωτικές και φωτοπροστατευτικές ιδιότητες), με δυναμική για εφαρμογές σε βιολειτουργικά προϊόντα που προάγουν την υγεία, όπως λειτουργικά τρόφιμα, διατροφικά συμπληρώματα, και προϊόντα κοσμητικής και φαρμακευτικής. Απαιτούνται περαιτέρω μελέτες, κυρίως in vivo, για την επίρρωση των in vitro και ex vivo ευρημάτων.

* Η μελέτη χρηματοδοτήθηκε από τη «Δράση RSO1.1a: Ενίσχυση επιχειρήσεων της Περιφέρειας Ανατολικής Μακεδονίας και Θράκης για έρευνα και καινοτομία» στο πλαίσιο του Προγράμματος «Ανατολική Μακεδονία, Θράκη 2021–2027» (Κωδικός MIS 14726), Κωδικός Χρηματοδότησης 6056312, Ακρωνύμιο (BIO-WINE) και Κωδικό ΕΛΚΕ KE-83810, και πραγματοποιήθηκε σύμφωνα με τη Διακήρυξη του Ελσίνκι, όπως εγκρίθηκε από την Επιτροπή Ηθικής και Δεοντολογίας του Δημοκριτείου Πανεπιστημίου Θράκης (κωδικός πρωτοκόλλου ΔΠΘ/ΕHΔΕ/7690/70/27-9-2024 όπως επικαιροποιήθηκε από ΔΠΘ/ΕHΔΕ/73216/640/24-6-2026. Οι συγγραφείς θα ήθελαν να ευχαριστήσουν το Τμήμα Χημείας της Σχολής Θετικών Επιστημών του Δημοκριτείου Πανεπιστημίου Θράκης, το Γενικό Νοσοκομείο Καβάλας και το Technological University of the Shannon, Limerick, Ireland για τη συνεχή υποστήριξή τους.

